На основу члана 41а став 3. Закона о заштити природе („Службени гласник РС”, бр. 36/09, 88/10, 91/10 - исправка, 14/16, 95/18 - др. закон и 71/21) и члана 42. став 1. Закона о Влади („Службени гласник РС”, бр. 55/05, 71/05 - исправка, 101/07, 65/08, 16/11, 68/12 - УС, 72/12, 7/14 - УС, 44/14 и 30/18 - др. закон),

Влада доноси

УРЕДБУ

О ПРОГЛАШЕЊУ ПРЕДЕЛА ИЗУЗЕТНИХ ОДЛИКА „РАЈАЦˮ

Члан 1.

Предео Рајца се налази у централном делу Србије, на источном ободу Ваљевских планина (Ваљевске Подгорине). Према административној подели територија природног добра припада Колубарском и Моравичком управном округу, ставља се под заштиту и проглашава заштићеним подручјем под именом Предео изузетних одлика „Рајацˮ, као подручје II категорије односно од великог значаја (у даљем тексту: Предео изузетних одлика „Рајацˮ).

Члан 2.

Предео изузетних одлика „Рајацˮ, ставља се под заштиту у циљу заштите и очувања: изузетних предеоних карактеристика; положаја у региону са амбијенталним и еколошким значајем; симбола региона у односу на историјски значај и природне и културне вредности; аутентичности природних карактеристика, садржаних у рељефу, геологији и хидрогеологији, клими и живом свету; природе и природних вредности; станишта потенцијалног NATURA 2000 подручја; репрезентативности и значаја геолошких и хидрогеолошких појава и наслеђа; ефекта нетакнуте очуване природе, као и ефекта ваздушне бање.

Предео Рајца по својим морфоамбијенталним одликама, представља најатрактивнији предео Ваљевских планина и припада српско-балканском макрорегиону, који одликује хетерогени предеони образац. Ову планинску висораван одликују карактеристични геоморфолошки феномени карста.

Предео изузетних одлика „Рајацˮ карактеришу два значајна објекта хидролошког наслеђа Републике Србије, а то су снажно крашко врело Љига и извориште Дичине.

Вегетацију Предела изузетних одлика „Рајацˮ чине површине обрасле шумама и ливадама, са развијеним различитим типовима шумске вегетације. У нижим деловима, јављају се ксеротермне климатогене заједнице храстова, пре свега, сладуна и цера. На већим надморским висинама смењују се мезофилније варијанте храстових шума (цер, китњак и граб, китњак). Значајно је присуство кострике у густом склопу, на површинама од неколико хектара, које се налазе испод чисте састојине шуме црног граба, што представља праву реткост за читаво подручје Републике Србије. Такође, ретка је и појава заједнице црног граба са костриком, као и састојина букве и црног граба.

Ливаде и пашњаци Предела изузетних одлика „Рајацˮ, представљају изузетан ресурс овог предела.

Флора и фауна Предела изузетних одлика „Рајацˮ је разноврсна и представљена ретким и угроженим биљним и животињским врстама, од којих су многе заштићене.

Забележено је укупно 243 биљна таксонa, од којих 75 има и национални и међународни значај.

На подручју Предела изузетних одлика „Рајацˮ пронађене су три врсте инсеката из реда тврдокрилаца, које су први пут забележене у подацима о фауни Републике Србије, као и описана нова врста за науку из реда тврдокрилаца (*Coleoptera*), врста *Duvalius* (*Duvalius*) *suvoborensis*, која се може наћи само у „Великој пећини у Брезацимаˮ и која се налази на листи строго заштићених врста у Републици Србији.

Са аспекта фауне птица, значајне су врсте птица које су од националне и међународне важности за заштиту. Поред тога, као типичан шумадијски тип предела, Рајац је значајан као централна зона за еколошко повезивање у мрежу значајних подручја у циљу очувања укупног диверзитета врста и станишта у Србији и шире, па се управо због тога сматра да Рајац треба уврстити у потенцијално NATURA 2000 подручје. Забележена је укупно 81 врста птица, од чега су 62 врсте птице гнездарице.

Нajвeћи брoj врста (65) je стрoгo зaштићeн, док 16 врстa има статус зaштићeне дивље врсте. Такође, на овом подручју је евидентирано и 14 врста птица са додатка I Директиве о птицама (209/147/ЕC).

Фауну сисара Предела изузетних одлика „Рајацˮ, стално или повремено настањује око 51 врста сисара, што чини нешто више од половине врста које су до сада на било који начин регистроване на територији Србије. Најбројнију групу чине слепи мишеви (*Chiroptera*) са 19 присутних врста, а најмању папкари (*Artiodactуla*) са две врсте, као и зечеви (*Lagomorpha*) са једном врстом.

Предео Рајца се налази у оквиру еколошки значајног подручја „Ваљевске планинеˮ (бр. 33), еколошке мреже Републике Србије, значајног за заштиту врста и станишта: EMERALD еколошка мрежа („Сувобор RS0000036ˮ) и одабрано подручје за дневне лептире - *Prime Butterfly Area* (РВА „Маљен – Сувоборˮ, бр. 39).

Историјски печат и традицију народа Предела изузетних одлика „Рајацˮ, обележава једино културно добро на овом подручју, споменик културе од националног значаја „Споменик 1300 каплараˮ, као обележје највеће и најзначајније битке у Првом светском рату, Колубарске битке.

Члан 3.

Предео изузетних одлика „Рајацˮ, налази се на територији општине Љиг (КО Славковица и КО Ба) и општине Горњи Милановац (КО Полом и КО Горњи Бранетићи).

Површина Предела изузетних одлика „Рајацˮ износи 1.771,58 hа, од чега је у 540,50 hа (30,51%) у државном власништву, 1.152,77 hа (65,07%) у приватном, 46,38 hа (2,62%) у јавном, 6,11 hа (0,34%) у друштвеном, 25,82 hа (1,46%) и другим облицима власништва.

Опис граница и графички приказ Предела изузетних одлика „Рајацˮ дати су у Прилогу - Опис граница и графички приказ Предела изузетних одлика „Рајацˮ, који је одштампан уз ову уредбу и чини њен саставни део.

Члан 4.

На подручју Предела изузетних одлика „Рајацˮ, утврђују се режими заштите I, II и III степена.

Режим заштите I степена, укупне површине 85,27 ha, односно 4,81% површине Предела изузетних одлика „Рајацˮ, од чега је 81,23 ha (95,26%) у државној својини и 4,03 ha (4,74%) у приватној својини и обухвата локалитет „Велика провалијаˮи налази се на територији општине Љиг (КО Славковица).

Режим заштите II степена, укупне површине 1.029,46 hа, односно 58,11% површине Предела изузетних одлика „Рајацˮ, од чега је 128,51 hа (12,48%) у државном власништву, 855,16 hа (83,06%) у приватном, 40,76 hа (3,95%) у јавном и 5,08 hа (0,49%) у друштвеном и обухвата следеће локалитете:

1. Локалитет „Плато Рајца” – налази се на територији општине Љиг (обухвата делове КО Славковица и КО Ба) и општине Горњи Милановац (КО Полом);
2. Локалитет „Црквине” – налази се на територији општине Љиг (обухвата део КО Славковица);
3. Локалитет „Кршеви” – налази се на територији општине Горњи Милановац (обухвата део КО Горњи Бранетићи).

Режим заштите III степена, укупне површине обухвата површину од 656,85 ha, односно 37,08%, укупне површине Предела изузетних одлика „Рајацˮ, обухвата преостали део заштићеног подручја који није обухваћен режимом заштите I и II степена.

Члан 5.

На подручју Предела изузетних одлика „Рајацˮ, на површинама на којима је утврђен режим заштите III степена, спроводи се проактивна заштита, где се могу вршити управљачке интервенције у циљу рестаурације, ревитализације и укупног унапређења заштићеног подручја, развој села и унапређење сеоских домаћинстава, уређење објеката културно-историјског наслеђа и традиционалног градитељства, очување традиционалних делатности локалног становништва, селективно и ограничено коришћење природних ресурса и простора.

Осим забране радова и активности које су утврђене чланом 35. Закона о заштити природе, на површинама на којима је утврђен режим заштите III степена, забрањује се и:

1. изградња индустријских објеката;
2. изградња објеката за производњу обновљивих изора енергије у комерцијалне сврхе;
3. изградња пољопривредних и других привредних објеката и објеката комуналне, саобраћајне и енергетске инфраструктуре чије грађење и реконструкција или рад може негативно утицати на квалитет ваздуха, вода, земљишта, живог света, шума, лепоте предела и нарушити амбијенталне вредности природног добра и његове околине;
4. образовање депонија;
5. изградња хидроенергетских објеката (брана – акумулација), укључујући и регулацију и преграђивање водотока или њихових делова;
6. промена намене водног, пољопривредног, шумског и ливадског земљишта, осим у случајевима прописаним законом;
7. вршење земљаних, грађевинских и других радова којима се могу нарушити естетске и амбијенталне вредности заштићеног простора и погоршати карактеристике и његове примарне вредности;
8. каптирање извора;
9. извођење свих активности које могу довести до нарушавања постојећих и потенцијалних објеката и елемената геонаслеђа;
10. изградња јавних скијалишта, гондола и објеката висинског превоза;
11. изградња и реконструкција стамбених, економских и помоћних објеката пољопривредних домаћинстава и викенд објеката изван грађевинског подручја за која нису донета планска документа;
12. експлоатација минералних сировина у зонама непосредне и уже заштите изворишта водоснабдевања, у близини насеља или туристичког подручја, на подручју или у близини заштићене околине непокретних културних добара;
13. отварање мајдана техничког камена;
14. преоравање земљишта и обављање других радњи на местима која могу изазвати процесе ерозије и промене примарне вредности;
15. изградња складишта индустријске робе и грађевинског материјала;
16. изградња мањих објеката који служе за сакупљање и складиштење неопасног отпада;
17. изградња септичких јама пропусног типа и свако испуштање отпадних и осочних вода у водотоке и земљиште;
18. чиста сеча шума, осим у случајевима прописаним законом којим се уређују шуме;
19. разоравање пашњака и ливада;
20. уношење инвазивних и алохтоних врста.

Радови и активности ограничавају се на:

1. изградњу мањих објеката туристичког смештаја, угоститељства и туристичке инфраструктуре у традиционалном стилу, а на основу планске документације;
2. формирање шумских и пољопривредних монокултура;
3. изградњу, одржавање, санацију и реконструкцију постојећих јавних, сеоских и шумских путева;
4. начин газдовања на површинама на којима се истраживањима потврди присуство строго заштићених дивљих биљних и животињских врста које су ретке и угрожене и за које су потребне додатне мере заштите усагласити са формулисаним мерама заштите;
5. уређење, одржавање и реконструкција заштићених и других културно-историјских

објеката и њихове околине.

Члан 6.

На подручју Предела изузетних одлика „Рајацˮ, на површинама на којима је утврђен режим заштите II степена спроводи се активна заштита ради очувања и унапређења природних вредности, посебно кроз мере управљања популацијама дивљих биљака и животиња, одржање и побољшање услова у природним стаништима и традиционално коришћење природних ресурса.

Осим забране радова и активности, које су утврђене чланом 35. Закона о заштити природе и чланом 5. ове уредбе, у режиму заштите IІ степена забрањује се и:

1. изградња и реконструкција стамбених, економских и помоћних објеката пољопривредних домаћинстава и викенд објеката изван грађевинског подручја за која нису донета планска документа;
2. површинска и подземна експлоатација минералних сировина;
3. oтварање мајдана техничког камена;
4. извођење геолошких истраживања која подразумевају израду истражних објеката (бушотине, раскопи, усеци, засеци и сл);
5. измена морфологије терена, односно извођење радова који би могли да униште или наруше геоморфолошке и хидролошке карактеристике подручја, као и станишта строго заштићених, ретких и угрожених биљних и животињских врста;
6. превођење вода и измена хидродинамичких карактеристика и режима потока и река, као и сви други радови и интервенције које могу утицати на измену хидролошког режима подземних и површинских вода;
7. предузимање радњи и активности које би уништиле, измениле или нарушиле геоморфолошке и хидролошке карактеристике водопада Црквине;
8. редовно газдовање, односно спровођење само санитарне сече, ради заштите изворишта на површинама у 48, 49 и 50-ом одељењу ГЈ „Рајац–Острвица”;
9. преоравање земљишта и обављање других радњи на местима која могу изазвати процесе ерозије и промене изгледа предела;
10. постављање табли и других обавештења на стаблима;
11. неконтролисано сакупљање лековитог биља;
12. постављање осматрачница и видиковаца за посетиоце у непосредној близини гнезда ретких и угрожених строго заштићених врста птица и места размножавања других ретких и угрожених дивљих врста животиња;
13. сакупљање и стављање у промет свих врста биљака и животиња из уредбе којом се уређује стављање под контролу коришћења и промета дивље флоре и фауне;
14. сакупљање, оштећење, хватање, убијање и узнемиравање свих врста биљака и животиња из правилника којим се прописује проглашење и заштита строго заштићених и заштићених дивљих врста биљака, животиња и гљива.

Радови и активности ограничавају се на:

1. активности на извођењу хитних и неопходних санационих шумских радова након акцидентних ситуација приликом ветролома, ветроизвала, пожара, каламитета инсеката и слично;
2. употребу инсектицида у пољопривреди применом метода интегративне и биолошке заштите усева;
3. активности на извођењу хитних и неопходних санационих шумарских радова након акцидентних ситуација приликом ветролома, ветроизвала, пожара, каламитета и слично;
4. активности у вези са унапређењем популација ретких и угрожених биљних и животињских врста;
5. изградњу, доградњу, адаптацију и реконструкцију постојећих економских објеката у функцији пољопривредне производње и за потребе пољопривредних домаћинстава;
6. одржавање јавних, сеоских и шумских путева;
7. уређење, одржавање и реконструкцију заштићених и других културно-историјских

објеката и њихове околине.

Члан 7.

На подручју Предела изузетних одлика „Рајацˮ, на површинама на којима је утврђен режим заштите I степена спроводи се строга заштита, којом се омогућавају процеси природне сукцесије и очување станишта и животних заједница у условима дивљине.

Осим забране радова и активности које су утврђене чланом 35. Закона о заштити природе и чл. 5. и 6. ове уредбе, у режиму заштите I степена забрањује се и:

1. сви радови и активности, осим научних истраживања и строго контролисаних активности усмерених ка очувању и унапређивању постојећег стања екосистема;
2. коришћење природних ресурса;
3. изградња објеката.

Радови и активности ограничавају се на:

1. научна истраживања и праћење природних процеса;
2. контролисану (бројно, временски и просторно) посету у образовне, рекреативне и општекултурне сврхе;
3. обележавање граница;
4. спровођење заштитних, санационих и других неопходних мера у случају пожара, елементарних непогода и удеса, појава биљних и животињских болести и пренамножавања штеточина, уз сагласност министарства надлежног за послове заштите животне средине (у даљем тексту: Министарство).

Члан 8.

Предео изузетних одлика „Рајацˮ поверава се на управљање Туристичкој организацији Љиг (у даљем тексту: Управљач).

У обављању законом утврђених послова управљања заштићеним подручјем, Управљач је овлашћен и дужан нарочито да: организује чуварску службу; обележи заштићено подручје и подручје заштитне зоне; донесе план управљања, годишњи програм управљања и акт о унутрашњем реду и чуварској служби; води евиденције о природним вредностима и људским активностима; обавештава кориснике заштићеног подручја о могућностима за обављање радова и активности; учествује у поступку утврђивања накнаде за ускраћивање или ограничавање права коришћења; издаје сагласности и одобрења; прати стање и води евиденције о природним вредностима, непокретностима и људским активностима; утврђује и наплаћује накнаде за коришћење заштићеног подручја.

Члан 9.

Очување, унапређење, одрживо коришћење и приказивање природних и других вредности Предела изузетних одлика „Рајацˮ спроводи се према плану управљања који доноси Управљач на период од десет година (у даљем тексту: План управљања), са садржином и на начин прописан законом којим се уређује заштита природе.

План управљања садржи циљеве и приоритетне задатке очувања повољног стања заштићеног подручја, као и превентивне мере заштите од пожара у складу са законом којим се уређује заштита од пожара и прописима донетим на основу тог закона.

План управљања Управљач доноси и доставља Министарству најкасније у року од десет месеци од дана ступања на снагу ове уредбе.

У поступку давања сагласности на План управљања, Министарство прибавља мишљења министарстава надлежних за послове науке, просвете, туризма, просторног планирања, водопривреде, рударства, пољопривреде, шумарства и финансија.

Управљач је дужан да једном у три године анализира спровођење Плана управљања и остварене резултате и по потреби изврши његову ревизију.

До доношења Плана управљања, Управљач врши послове на основу годишњег програма управљања који је дужан да донесе и достави Министарству на сагласност у року од 60 дана од дана ступања на снагу ове уредбе.

Годишњи програм управљања из става 6. овог члана садржи нарочито: сажет приказ природних и других вредности заштићеног подручја, циљева заштите и одрживог коришћења, могућности и ограничења за њихово остваривање; детаљан приказ годишњих задатака на чувању, одржавању, унапређењу, приказивању и одрживом коришћењу заштићеног подручја за потребе науке, образовања, рекреације и туризма и укупног социо-економског развоја; приказ конкретних послова на изради и доношењу управљачких докумената, првенствено Плана управљања, акта о унутрашњем реду и чуварској служби и акта о накнади за коришћење заштићеног подручја; приказ задатака на обележавању заштићеног подручја, заснивању информационог система и противпожарној заштити; приказ субјеката и организационих и материјалних услова за извршења програма, висине и извора потребних финансијских средстава.

Члан 10.

Управљач је дужан да обезбеди спровођење режима заштите, односно унутрашњи ред и чување заштићеног подручја у складу са правилником о унутрашњем реду и чуварској служби који доноси уз сагласност Министарства у року од шест месеци од дана ступања на снагу ове уредбе.

У оквиру садржине прописане Законом о заштити природе, правилником из става 1. овог члана се ближе утврђују забрањени радови и активности, као и правила и услови обављања радова и активности који су допуштени на подручју Предела изузетних одлика „Рајацˮ.

Правилник из става 1. овог члана се објављује у „Службеном гласнику Републике Србије”.

Члан 11.

Управљач је дужан да на прописан начин обележи Предео изузетних одлика „Рајацˮ, његове спољне границе и границе површина, односно локалитета са режимом заштите I, II и III степена најкасније у року од 12 месеци од дана ступања на снагу ове уредбе.

Управљач је дужан да у сарадњи са Републичким геодетским заводом и Заводом за заштиту природе Србије, изврши идентификацију граница Предела изузетних одлика „Рајацˮ, на терену, дигиталној ортофото карти и катастарском плану, у року од 12 месеци од дана ступања на снагу ове уредбе.

Члан 12.

Управљач ће израдити софтверско решење о природним и створеним вредностима, непокретностима, активностима и другим подацима од значаја за управљање Предела изузетних одлика „Рајацˮ у року од две године од дана ступања на снагу ове уредбе.

Члан 13.

Висину накнаде за коришћење Предела изузетних одлика „Рајацˮ, својим актом утврђује Управљач, у складу са законом којим се уређују накнаде за коришћење јавних добара.

Члан 14.

Управљач је дужан да формира Савет корисника у циљу међусобне сарадње и обезбеђивања интереса локалног становништва и других корисника заштићеног подручја у року од шест месеци од дана ступања на снагу ове уредбе.

Члан 15.

Забране и ограничења прописане овом уредбом, не односе се на војне објекте, комплексе, инсталације и приступне путеве, који су изграђени или се планирају градити за потребе Војске Србије, као и активности које Војска Србије изводи или ће изводити за потребе одбране Републике Србије.

Члан 16.

Средства за спровођење Плана управљања Предела изузетних одлика „Рајацˮ, обезбеђују се из буџета Републике Србије, од накнаде за коришћење заштићеног подручја, прихода остварених обављањем делатности Управљача и из других извора у складу са законом.

Члан 17.

Планска документа, планови, програми и основе из области рударства, енергетике, саобраћаја, шумарства, ловства, управљања рибљим фондом, водопривреде, пољопривреде и туризма и других делатности од утицаја на природу, а који се односе на коришћење природних ресурса и простора у заштићеном подручју Предела изузетних одлика „Рајацˮ, усагласиће се са Просторним планом Републике Србије, овом уредбом и Планом управљања.

Планови, програми и основе из става 1. овог члана, доносе се уз претходну сагласност министра надлежног за послове заштите животне средине.

Члан 18.

Ова уредба ступа на снагу осмог дана од дана објављивања у „Службеном гласнику Републике Србије”.

05 Број: 110-7489/2024

У Београду, 8. августа 2024. године

В Л А Д А

ПРЕДСЕДНИК

Милош Вучевић, с.р